Mazurek, Milan, poslanec NR SR (2021-12-03):
Ja využijem tento priestor tu v rozprave na to, aby som reagoval na všetky tie neuveriteľné nezmysly a obvinenia, ktoré predseda, bývalý predseda vlády, pravdepodobne aj súčasný, Igor Matovič predviedol. Pán Matovič, ja viem, že vás hanba nefackuje. Viem, že nemáte zábrany, a viem, že dokážete opozíciu obviniť z čohokoľvek, ale to, čo ste tu predvádzali, skrátka prekročilo všetky medze. Po všetkom tom, čo ste na slovenskom národe napáchali, po tom spľundrovaní, rozkradnutí, zničení a zdevastovaní slovenskej ekonomiky, po tom, čo ste ľudí priviedli úplne na dno, po tom, čo ste dosiahli najväčšie čísla úmrtí na celom svete, tu prídete a nehanbíte sa takto prstom ukázať na opozíciu a tvrdiť, že my sme tí zodpovední za všetkých tých, viac ako hodinu prednesených slov ste nepovedali jednu sebakritickú frázu. Jedno jediné slovo, ktorým by ste si priznali nejakú chybu a zodpovednosť za to, čo sa na slovenskom národe deje, ale aj napriek tomu ste začali prstom ukazovať na nás a hovoriť, že vlastne my sme zodpovední za to, čo sa tu deje, ak dnes nechceme podporiť nejaké 500-eurové poukážky na to, aby dôchodcovia mohli chodiť na lyže, k holičovi, do reštaurácií, do wellnessu a podobne, a že vlastne my spôsobujeme to, čo sa dneska na slovenskom národe musí zavádzať, a to znamená všetky tie lockdowny a nezmyselné opatrenia. Pán Matovič, to, že ľudia nechcú prijať nejaké tie vakcíny od Pfizeru alebo iných gigantických farmafiriem, ktoré na celej tejto kríze zarábajú nepredstaviteľné miliardy dolárov, nie je našou chybou, je to vašou chybou a je to chybou samotných firiem ako takých. Pretože vy ste ich nedokázali presvedčiť o tom, že to predstavuje dostatočný zdravotný benefit a fakty ako napríklad to, že tieto zdravotné firmy, tieto gigantické farmafirmy odmietajú prevziať akúkoľvek zodpovednosť za možné negatívne následky, ako aj skutočnosť, že dnes vám už očkovanie nezavádza váš lekár na základe poznania vášho zdravotného stavu, ale pichnú vám ho pomaly vo vlaku na vlakovej stanici, v nákupnom centre a kdekoľvek prídete, tak skrátka to ľuďom nepripadá dôveryhodné. Ale to je všetko chyba tejto vlády, je to všetko výsledok vašej politiky a nemôžete dnes so všetkou nejakou drzosťou obviňovať opozíciu, že my sme za to zodpovední. Samozrejme, že teraz sa budete rozprávať s Pročkom a tváriť sa, že to nepočujete, ale celý slovenský národ to vidí. Deväť z desiatich Slovákov vás nenávidí. A prečo asi? Prečo asi vás ľudia neznášajú? Prečo asi majú plné zuby tejto politiky a prečo nechcú akceptovať niečo, čo vy im ponúkate? Vy si musíte uvedomiť, pán Matovič, že ak budete vy tvárou akejkoľvek vakcinačnej kampane, tak to znamená len to, že ju ľudia budú zo zásady odmietať. Pretože vy ste za svoju politickú kariéru a predovšetkým od volieb v roku 2020 urobili všetko pre to, aby vás celý národ znenávidel. A nehovorím to len ja, hovoria to aj vaši koaliční partneri. Hovoria to vaši vlastní poslanci v zákulisných debatách, len sa vám to boja otvorene povedať. Vy skrátka nemáte žiadnu dôveru verejnosti. Nemáte žiadnu kredibilitu na to, aby ste čokoľvek ľuďom ponúkali. A po tom všetkom tu prísť a povedať, zdravotníci volajú o pomoc, nemocnice sú na tom zle, zdravotníctvo krachuje, ľudia potrebujú pomoc, lekári nestíhajú... A kto za to môže, pán Matovič? Kto môže za to, že zdravotníctvo je v takom stave, v akom je? Neboli ste to vy, kto zobral len v tomto roku zdravotníkom viac ako 250 miliónov eur? Veď za to vás kritizovali aj vlastní koaliční partneri. Neboli ste to vy, kto spôsobil, že zo zdravotníctva odišlo viac ako 1 500 pracovníkov? Tých ľudí, ktorí nám dnes zásadne chýbajú? Neboli ste to vy, kto tu priniesol testovanie za miliardy eur v čase, keď ste tieto peniaze mali dať práve týmto ľuďom, aby ste zabezpečili, že nebudú zo Slovenska odchádzať, že tu ostanú, a, naopak, aby ste pritiahli ďalších zdravotníckych pracovníkov, aby slovenské zdravotníctvo mohlo túto situáciu zvládať? Ako chcete ľuďom vysvetliť, že na začiatku tohto roka bolo v nemocniciach pomaly 4,5-tisíc ľudí a nikto tu o humanitárnej katastrofe nehovoril, a dnes pri troch tisíckach musíte zavádzať nejaký nezmyselný lockdown a trestať celý slovenský národ s rečami o akejsi humanitárnej katastrofe? Veď to všetko dosvedčuje len to, že vy ako vláda Slovenskej republiky ste si nielen nesplnili svoje povinnosti, vy ste, naopak, spľundrovali aj to, čo ste už prevzali dosť, v dosť zlom stave. Vy ste zničili aj to posledné, čo v zdravotníctve fungovalo. Zdravotníkov ste vyhnali a tých, čo tu zostali, ste zodrali úplne až na kosť. A dnes prídete a ukážete prstom na opozíciu a poviete: Vy za to môžte! Vy šírite plavú, štvavú kampaň! Vy ste zodpovední za to, že ľudia sa nechcú očkovať a že končia v nemocniciach! Opak je pravdou, pán Matovič. Za toto všetko nesie zodpovednosť len a len vláda a výsledok je taký, že aj tie vaše nezmyselné 500-eurové poukazy namiesto toho, aby ste tým dôchodcom dali reálne tie peniaze priamo do rúk, čo by vám každý opozičný poslanec podporil, tak aj tie vaše 500-eurové poukazy vám vaša vlastná vládna koalícia nechce podporiť. Neukazujte prstom na opozíciu, že my sme zodpovední za vašu neschopnosť! Neukazujte prstom na nás, že my sme zodpovední za vaše vlastné spory v koalícii! Vy vymýšľate kraviny, vy vymýšľate tieto problémy a vy si ich sami nechcete podporiť. Opozícia s týmto nemá nič spoločné. Naopak, už dva roky do vás tlačíme, pomôžte tomu zdravotníctvu, dajte tie peniaze tam, nemíňajte na nezmyselné testovania. Ako sme tu bojovali proti očkovacej lotérii a s akými slovami? Že to nebude mať žiaden efekt. A vy tu potom prídete a, bohužiaľ, to musíte skonštatovať. Očkovacia lotéria nezabrala. A tie stovky miliónov, pán Matovič? Kto za nich bude zodpovedný? Kto bude zodpovedný za tie obrovské prehajdákané sumy peňazí? Zaplatíte ich vy z vlastného vrecka? To sa majú slovenskí daňoví poplatníci pozerať na to, že vy prichádzate s jedným nezmyselným nápadom za druhým a potom vždy skonštatujete, no, bohužiaľ, nezabralo? Mali sme tu atómovú zbraň. Koronavírus mal zo Slovenska zmiznúť, lebo Matovič vymyslel celoplošné testovanie. Nikto na svete ho nenasledoval a spôsobil tým nakazenie obrovského množstva ľudí v kritických vekových štruktúrach populácie, a on sa ďalej pozerá na to, že, bohužiaľ, nezabralo, no tak to poďme opakovať a opakovať a opakovať donekonečna. A celé mesiace sme sa tu za miliardy eur testovali povinne, zdierali ste slovenskú populáciu, ľudia nemohli chodiť do práce, keď nemali testy. A k ničomu to neviedlo. A každý normálny, príčetný politik, každý zodpovedný politik, každý charakterný politik by si toto katastrofálne zlyhanie priznal a odstúpil, odstúpil a utekal kade ľahšie po toľkých miliardách prehajdákaných peňazí. A vy ste potom prišli s ďalším nápadom, s tou očkovacou lotériou. A keď nebolo dosť, lotéria skončila, už nie ste na obrazovkách, tak zase musíte vymyslieť nejaký megalomanský projekt, ktorý údajne má pomôcť vyriešiť túto situáciu. Teraz 500 či 620 mil. eur rozdáme na nejakých nezmyselných poukážkach, ak sa ľudia zaočkujú už nie dvoma, ale troma dávkami vakcíny, troma dávkami! Čiže zase ste usvedčený z toho istého klamstva ako na začiatku, keď ste tu všetkých presviedčali o tom, že pri zaočkovaní vzniká kolektívna imunita. Vy ste to dokonca hovorili aj včera. Už dávno všetci prestali používať túto pravdu, lebo je to nezmysel, z praktického hľadiska, keď vírus mutuje, je nezmysel hovoriť o kolektívnej imunite a to opozícia hovorila od začiatku. Hovorili to odborníci, ale tí nemali priestor, tí nemali priestor. Vy stále dávate priestor tým istým odborníkom, tým istým, ktorí hovoria presne to, čo chcete počuť, a vy stále na ľudí používate toto propagandistické heslo, túto frázu. Zaočkujte sa troma dávkami! Je to životne dôležité, dáme vám 500 eur zo štátneho rozpočtu a ešte potom stovku na zaplatenie energií a následne bude kolektívna imunita a nikto z nás nebude umierať. Absolútna, úbohá propaganda, ktorá nemá nič spoločné s realitou. Toto je obraz politiky pána Matoviča! Hovoril tu o tom, že ľudia uverili hlupákom. Áno, pán Matovič, uverili hlupákom, vo februári 2020 uverili hlupákom zo strany OBYČAJNÍ ĽUDIA a takzvané nezávislé osobnosti. Vám uverili a kvôli tomu sa Slovensko dostalo do tohto stavu. Veď ako je možné byť dvakrát po sebe, dva roky po sebe najhorší na svete? Ako je toto možné? Ako niekto dokáže tvrdiť ľuďom na kameru, že na tretiu vlnu sme pripravení? Tuším váš pán minister Lengvarský to hovoril: Sme pripravení, tie chyby sa nebudú opakovať. Kdeže opakovať! Tie chyby sú znásobené. To, čo nefungovalo, vy ste zobrali, ešte viac znefunkčnili a následne hodili všetku zodpovednosť za ľudí. A keď vidíte, že Slováci už precitli, že chápu, že tá skutočná, problémová časť tohto riadenia ste vy, že ten skutočný problém je táto vláda, že ten stav, ktorý si tu dnes zažívame, je spôsobený len a len vašou neschopnosťou, vašou aroganciou, vaším neuveriteľným egomaniactvom a tým, že vy stále musíte byť ten, kto prinesie to spásonosné riešenie, nezmysel za nezmyslom, tak prídete a začnete ukazovať prstom už nie na ľudí, už nie na neočkovaných, ale najnovšie na opozíciu, lebo tá je za to vraj zodpovedná. Pán Matovič, jediné, o čo ste sa mali starať celé leto, toto leto aj minulé leto, je to, aby Slováci mali dostupnú zdravotnú starostlivosť. Zadlžili ste Slovensko takými miliardami eur, že ste tu mohli doslova čarovať s týmito prostriedkami. Vy ste ich vyhodili von balkónom, hodili ste ich do koša. A dnes vy nehovorte ľuďom, že sú nezodpovední, ak si niečo do svojho tela nechcú nechať pichnúť! Je to ich slobodné rozhodnutie. A neopovažujte sa tu ľuďom vyhrážať s nejakým povinným očkovaním, lebo to si na seba upletiete naozaj veľmi, veľmi tvrdý bič. To už národ akceptovať nebude. Ale dnes, keď vidíte, že vy ste ten faktor, ktorý toto spôsobil, mali by ste urobiť to jediné, jediné príčetné, čo vám ešte táto situácia umožňuje, zabaliť to, podať demisiu tejto vlády, upokojiť tento národ, nerozdeľovať ďalej spoločnosť a vyhlásiť predčasné voľby, pretože tu už nič iné ako riešenie neexistuje. A verím tomu, že nikto z opozície, lebo my to nepodporíme, nebude tento váš absurdný nezmysel podporovať.